**भारत सरकार**

**पर्यावरण एवं वन मंत्रालय**

**राज्य सभा**

**अतारांकित प्रश्न सं. 40**

**05.12.2013 को उत्तर के लिए**

**'अवैध शिकार पर रोक लगाने के लिए विश्व बैंक से सहायता'**

**40** **श्री शादी लाल बत्रा:**

क्या पर्यावरण और वन मंत्री यह बताने की कृपा करेंगे कि:

(क) क्या सरकार ने देश में स्थित राष्ट्रीय उद्यानों एवं अभयारण्यों में और उनके आस-पास अवैध शिकार करने पर रोक लगाने के लिए विश्व बैंक से कोर्इ सहायता मांगी है और यदि हां, तो तत्संबंधी ब्यौरा क्या है; और

(ख) क्या विश्व बैंक ने सरकार को यह सहायता प्रदान करने के लिए कोर्इ शर्तें निर्धारित की हैं और यदि हां, तो तत्संबंधी ब्यौरा क्या है?

**उत्तर**

**पर्यावरण और वन राज्य मंत्री (स्वतंत्र प्रभार)**

**(श्रीमती जयंती नटराजन)**

(क) और (ख) जी, नहीं । केन्द्र सरकार ने देश में राष्ट्रीय उद्यानों और अभ्यारण्यों में और उनके आस-पास के क्षेत्रों में अवैध शिकार को रोकने के लिए विश्व बैंक से कोई सहायता नहीं मांगी है । तथापि, एडेप्टेबल प्रोग्राम लेंडिग के तीसरे चरण के अंतर्गत, विश्व बैंक से 30 मिलियन अमरीकी डालर के ऋण हेतु 'एशिया में वन्यजीव संरक्षण हेतु क्षेत्रीय सहयोग का सुदृढ़ीकरण' नामक एक परियोजना प्रस्तावित की गई है जिसके निम्नलिखित घटक हैं :

**(i) वन्यजीव संरक्षण और अवैध सीमा-पारीय वन्यजीव व्यापार को रोकने हेतु सहयोग के लिए क्षमता निर्माण (20.52 मिलियन अमरीकी डॉलर) :** इस घटक का उद्देश्य सीमा-पारीय वन्यजीव संरक्षण एवं प्रबंधन में क्षेत्रीय समन्वय एवं सहयोग की व्यवस्था करना, सुदृढ़ विधायी और विनियामक ढांचों एवं सुसज्जित अभिकरणों और प्रणालियों के माध्यम से वन्यजीव अपराधों की रोकथाम करना, तथा वन्यजीव कानूनों और विनियमों के प्रवर्तन में सहयोग देने वाले विभिन्न अभिकरणों, नामश: पर्यावरण एवं वन मंत्रालय में वन्यजीव प्रभाग तथा वन्यजीव अपराध नियंत्रण ब्यूरों के कार्मिकों के लिए संगत प्रशिक्षण एवं जागरुकता कार्यक्रम चलाना है ।

**(ii) एशिया में वन्यजीव संरक्षण को बढ़ावा देना (2.95 मिलियन अमरीकी डॉलर) :** इस घटक का उद्देश्य वन्यजीव संरक्षण में उभरती हुई चुनौतियों संबंधी अनुसंधान और नूतन दृष्टिकोण को बढ़ावा देकर ज्ञान तथा तकनीकी विशेषज्ञता का सृजन एवं आदान-प्रदान करना है।

**(iii) परियोजना समन्वय और संचार (5.04 मिलियन अमरीकी डॉलर) :** इस घटक के तहत परियोजना प्रबंधन और मानीटरन हेतु 0.76 मिलियन अमरीकी डॉलर का व्यय होने का अनुमान है । शेष धनराशि को परियोजना संचारों पर खर्च किया जाना है, जिसमें क्षेत्रीय और स्थानीय चुनौतियों का सामना करने के लिए संचारों के प्रति एक बहुमुखी दृष्टिकोण अपनाया जाएगा ।

तथापि, अभी विश्व बैंक के साथ ऋण संबंधी करार पर हस्ताक्षर नहीं किए गए हैं और वार्ता भी नहीं की गई है।

**\*\*\*\***